JY LEES NOU 12 vermiste seuns en afrigter ná nege dae gevind
Britse grot-duiker Charles Harper was deel van die meer as 1 000 mense wat aan die soektog na die sokkerspan deelgeneem het. Foto: Gallo Images/Getty Images.
Die seuns en hul sokkerafrigter het nege dae gelede weggeraak nadat hulle skuiling teen 'n storm in 'n grot in Thailand gesoek het.
Laat Maandagmiddag is die blye tyding uitbasuin: "Al 13 mense (12 seuns en hul afrigter) is lewend gevind," het die goewerneur van die Chiang Rai-streek bevestig.
Reddingswerkers glo die span sal te moeg wees om saam met die duikers na veiligheid te swem. Eers sal nog kos na hulle gestuur word om hulle hul kragte te help herwin voor hulle die pad buitentoe aandurf.
Rescue footage from inside the cave where Thai children and their coach were saved nine days after going missing https://t.co/J1jeCkJlCl pic.twitter.com/glxHziJGH7
— ITV News (@itvnews) July 2, 2018
Die adjunk-goewerneur van die streek, Passakorn Bunyalak, was optimisties toe vingermerke en voetspore binne-in 'n gedeelte van die grot gevind is. "Ons is vol vertroue dat die kinders nog in 'n goeie toestand verkeer," het hy verlede Maandag gesê.
Die seuns, tussen 11 en 16 jaar oud, en hul afrigter (25) het op 23 Junie in die Tham Luang-grotte weggeraak nadat hulle waarskynlik daar teen 'n storm geskuil het. Vloedwater het die bek van die grot toegespoel. Al wat op die dag van hul verdwyning gevind is, was hul fietse naby die ingang van die grot.
Intussen het die watervlakke in die grot soms tot 15 cm per uur gestyg.
Intussen het meer as 'n duisend mense, onder wie reddingspanne van Thailand, Amerikaanse magte en Britse grotkenners na die seuns en hul afrigter gesoek in die enorme grot wat kilometers ver strek. Saterdag het Australië en China ook van hul kundiges gestuur om met die soektog te help.
"Dit het gevoel my hart breek toe sy rugsak, selfoon en skoene gevind word," het Sudsakorn Sutham, wie se seun Prajak onder die vermistes getel het, gesê.
Familie en vriende het by die grot se ingang byeengekom om vir die vermiste groep te bid. Foto: Gallo Images/Getty Images.
Só is daar op 1 Julie vir die sokkerspan gebid. Foto: Gallo Images/Getty Images.
Namhom Boonpiam, wie se 13-jarige seun, Mongkol, ook in die groep is, het gesê "my seun is 'n sterk seun. Ek het steeds hoop".
Offerandes, gebede en die onwrikbare geloof dat die 13 vermistes gevind sou word, was die afgelope nege dae aan die orde van die dag in die Suidoos-Asiese land.
These Thai children are praying for the safe return of the 12 boys who have been trapped in a cave for nine days https://t.co/b9YCFye9mk pic.twitter.com/HI4O7l9944
Die soekgebied het na 'n droë, hoërliggende gebied, Pattaystrand, verskuif. Dit is 'n paar kilometers van die grot se ingang af.
Duikers verbonde aan die Thailandse vloot se taak is aansienlik bemoeilik deur gure weer en die modder wat die grot binnegespoel het.
Divers resume search for Thai boys missing in cave system following break in heavy rains https://t.co/4l9IpWtUqW pic.twitter.com/ZonzdEKWXU
Dr. Somsak Akkasilp, direkteur-generaal van Thailand se mediese dienste, het gesê die groep se oorlewing berus daarop of hulle toegang tot vars water in die grot het. Hy het sy kommer oor moontlike besmette water en ook kontak met wilde diere as 'n risiko uitgelig.
Breaking: Incredible. All 12 boys and coaches found live after 9 days missing in Thai cave. #Thailandcave pic.twitter.com/6gQBk39lX7
— Lynda Kinkade (@LyndaKinkade) July 2, 2018
Vyf dae nadat die groep as vermis aangemeld is, het die polisie 20 oorlewingspakkies met kos, water, medisyne en flitsligte deur 'n gat wat in die grotwand geboor is, vrygestel. 'n Kaart en 'n nota is ook ingesluit waarin die groep versoek is hom hul ligging te probeer merk en die houers waarin die oorlewingspakkette was, met behulp van die stroom terug te laat dryf na die reddingspanne.